**Libanon har aldri deltatt i Eurovision Song Contest**, men skulle ha debutert i Eurovision Song Contest 2005 med sangen «Quand tout s'enfuit», fremført av Aline Lahoud. Landet trakk seg imidlertid fra konkurransen siden Libanons lovgiving forbyr landets medier å kringkaste programmer med israelsk innhold.

Bakgrunn
--------

I oktober 2004 offentliggjorde landets statseide allmennkringkaster, Télé Liban, at Libanon skulle debutere i Eurovision Song Contest 2005 i Kiev i Ukraina. I februar 2005 valgte tv-kanalen den franskspråklige låten «Quand tout s'enfuit», fremført av Aline Lahoud, til å representere landet. Sangen er skrevet av Jad Rahbani og Romeo Lahoud. Libanon skulle ha deltatt i semifinalen torsdag 19. mai 2005.

Libanon trekker seg
-------------------

I desember 2004 meldte Télé Liban at de måtte trekke seg fra konkurransen på grunn av økonomiske problemer, men kort tid etter fikk Den europeiske kringkastingsunion (EBU) i stand en avtale med tv-kanalen som sikret libanesisk deltakelse i 2005. Imidlertid oppsto etter hvert en annen utfordring for den libanesiske tv-kanalen: Libanesisk lovgivning forbyr landets tv-kanaler å kringkaste israelsk innhold, eller noe innhold som kan gi inntrykk av at Libanon anerkjenner Israel som en suveren stat. De to landene har et svært betent politisk forhold, og Libanon har aldri formelt anerkjent Israel og anser landet som en «fiendtlig stat».

Da Libanon lanserte sitt offisielle Eurovision-nettsted våren 2005, sto ikke Israel på deltakerlisten – til tross for at Israel skulle delta dette året. EBU ba Télé Liban om å løse situasjonen og truet med diskvalifisering, og tv-kanalen svarte med å erstatte deltakerlisten med en lenke til EBUs offisielle Eurovision-nettside.

EBU ba deretter Télé Liban bekrefte at kanalen ville kringkaste hele konkurransen, inkludert det israelske bidraget. Télé Liban kunne imidlertid ikke garantere dette, og 18. mars 2005 måtte landet igjen trekke seg fra konkurransen. Télé Liban opplyste på sin nettside at de ikke har lov til å kringkaste det israelske bidraget, og at de derfor ville komme til å bryte reglene for Eurovision Song Contest 2005.

Siden Télé Liban trakk seg fra konkurransen tre måneder etter sperrefristen, ble tv-kanalen straffet med tre års karantene. Kringkasteren fikk heller ikke refundert deltakeravgiften. 

### Nytt forsøk?

Med karantenen kunne ikke Télé Liban delta i Eurovision Song Contest før i 2009. I 2007 signaliserte libanesisk-fødte artisten Mika at han kunne tenke seg å delta for Libanon i Eurovision Song Contest 2008, men da for en annen libanesisk tv-kanal uten karantene. Planene ble imidlertid ikke noe av, og Libanon har ikke gjort noen forsøk på å delta i konkurransen siden.

Deltakere
---------

| År | Artist | Tittel | Norsk oversettelse | Finale | Poeng | Semi | Poeng |
| --- | --- | --- | --- | --- | --- | --- | --- |
| 2005 | Aline Lahoud | «Quand tout s'enfuit» | *Når alt flykter* | Trukket |

Referanser
----------

1. ↑  «Lebanon withdraws from Eurovision». *BBC News*. 18. mars 2005.
2. ↑  «2005 Semi-Final». Den europeiske kringkastingsunion. Besøkt 2. desember 2016.
3. ↑  Roel Philips (15. desember 2004). «Lebanon withdraws for financial reasons». Esctoday.com. Besøkt 2. desember 2016.
4. ↑  Sietse Bakker (20. desember 2004). «Reliable source: Lebanon to participate in 2005!». Esctoday.com. Besøkt 2. desember 2016.
5. ↑  «The Khartoum Resolutions». *www.jewishvirtuallibrary.org* **(engelsk)**. Besøkt 25. februar 2018.
6. ↑  Abukhater, By Maher. «Israeli arrest of Arab citizen over Lebanon visit angers rights groups». *latimes.com*. Besøkt 25. februar 2018.
7. ↑  «Nul points as Lebanon quits contest». *The Scotsman*. 20. mars 2005. Arkivert fra originalen 3. desember 2016. Besøkt 2. desember 2016.
8. ↑  «Mika for Eurovision?». *Metro News*. 13. mai 2007.

| * v
* d
* r
Land i Eurovision Song Contest |
| --- |
| Aktive | 
* Albania
* Armenia
* Aserbajdsjan
* Australia
* Belgia
* Danmark
* Estland
* Finland
* Frankrike
* Georgia
* Hellas
* Irland
* Island
* Israel
* Italia
* Kroatia
* Kypros
* Latvia
* Litauen
* Malta
* Moldova
* Nederland
* Norge
* Polen
* Portugal
* Romania
* San Marino
* Serbia
* Slovenia
* Spania
* Storbritannia
* Sveits
* Sverige
* Tsjekkia
* Tyskland
* Ukraina
* Østerrike

 |
| Ikke aktive | 
* Andorra
* Belarus
* Bosnia-Hercegovina
* Bulgaria
* Libanon
* Liechtenstein
* Luxembourg
* Marokko
* Monaco
* Montenegro
* Nord-Makedonia
* Russland
* Slovakia
* Tyrkia
* Ungarn

 |
| Tidligere | 
* Jugoslavia
* Serbia og Montenegro

 |